Þessa dagana er unnið við reisingu og frágang á fjórum nýjum flugskýlum við Stóra Kroppsflugvöll í Borgarfirði . Það eru áhugaflugmenn á svæðinu sem byggja þrjú þessara skýla en eitt byggja áhugaflugmenn úr Reykjavík . Að sögn Einars Steinþórs Traustasonar , flugáhugamanns er hvert skýlanna 270 fermetrar að grunnfleti . Húsin eru amerísk , sjálfberandi bogahús og kosta hingað komin 50 - 55 þúsund dollara . Við þá upphæð bætist síðan kostnaður við lóð og reisingu . Skessuhorn kynnti í sumar hugmynd sem hópur flugáhugamanna , undir forystu Jóns Þórs Þorvaldssonar , hefur um uppbyggingu vallarins og aukna starfsemi þar . Byggja þær hugmyndir á að flugkennsla , æfingaflug og tengd starfsemi flytjist að hluta frá Reykjavík og á Stóra Kroppsflugvöll . Til þess þurfi þó að bæta aðstöðu , stækka flugbraut og fleira . Þau mál eru nú til skoðunar meðal annars hjá Flugstoðum , samgönguyfirvöldum og Borgarbyggð .